Checo Placerean

Pre Checo Placerean (Francesco Placereani) (Montenârs 30 di Novembar 1920 - Udin 18 di Novembar 1986) al fo un predi, insegnant e grant furlanist. 

 Biografie 

Dopo la preparazion tal seminari di Cjastelîrs e di Udin al devente predi ai 9 di Lui dal 1944; te sierade al partìs par Rome dulà che al studie te universitât Gregoriane. Intal 1948 al va in Argjentine, dulà che al insegne morâl tal seminari di Rosario. Daspò jessi tornât in Friûl al deventâ un dai plui impuartants furlaniscj de glesie furlane. Famôs pe so oratorie e pe grande capacitât di gafâ e strissinâ lis plateis.

Cun pre Toni Beline al fo il prin a voltâ la Biblie par furlan, presentade ai 22 di Jugn dal 1984. Za tal 1958 al veve tacât a voltâ il vanzeli par furlan dal grêc antîc.

Intal 1962 al fo un dai fondadôrs di "Int Furlane" e intal 1966 dal "Moviment Friûl". Al fo fra i ispiradôrs de "Mozion dal clericât pal svilup sociâl dal Friûl" tal 1966, che e fo firmade di 529 predis furlans e po sconfessade dal vescul. Al fo il cjâf ricognossût di Glesie furlane e membri dal comitât pe Universitât furlane. Al à voltât par furlan il messâl roman, publicâts in version complete tal 1977.

Atent ae disgrazie de emigrazion, intal 1974 al invie la fieste dal popul furlan strenfât (magari cussì no) pal mont, che si fasarà ogni an la prime domenie di Setembar, a Einsiedeln in Svuizare.

Intal 1976 ancje pre Checo come tancj furlan al ven colpît dal taramot, e scomence ancje par lui la vite te tendis. Ai 11 di Lui di chel an al celebre une grande messe a Acuilee, cûr de glesie furlane, memoreant i muarts e sburtant i vîfs a tirâsi fûr cun iniziativis come chê pe istituzion de Universitât dal Friûl. Une altre messe famose sarà chê dal an dopo, simpri a Acuilee, par ricuardâ i 900 agns dal Patriarcjât.

Intal 1980 al scomence a jessi simpri plui batût di une malatie de circolazion, che planc a planc lu puartarà a murì ai 18 di Novembar dal 1986, a dome 66 agns.

 Sprocs famôs 

 Referencis 
 Antoni Beline, Pre Checo Placerean - Notis par une biografie, Tavagnà 1997 (Pasian di Prât, seconde edizion 2009)

Leams
Istitût ladin furlan – Pre Checo Placerean
Memorie di un furlan libar di pre Toni Beline
il sît de associazion Glesie furlane

la vôs di pre Checo - Predicje di pre Checo Placerean a Aquilee 11.07.1976
pre Antoni Beline e Max Mauro: su Onde Furlane, interviste di presentazion dal libri "pre Checo Placerean, notis par une biografie
i Funerâi di pre Checo Placerean

Bibliografie
Realtà cristiana e sua espressione artistica, in La Via Crucis di Avilla di Buia, Udin 1959; 
Tessitori: ignoranza o malafede, “Friuli d'oggi” Jugn-Lui 1966; 
Lo Spirito Santo. Teologia dello Spirito Santo, Udin 1966; 
Il sindacalismo operaio. Aspetti di morale sociale, Udin 1969; 
Pe unitat di Glesie tal Friûl, Pordenon 1972; 
Predicja da Sensa, Davâr 1974; 
Fasin i conz, in P. Picul, Storie dal popul furlan, Reane dal Rojâl 1974; 
Glesie furlane, “Glesie furlane”, Reane dal Rojâl 1975; 
La realtà etnico-culturale del popolo friulano, in Friuli: un popolo tra le macerie, Rome 1977; 
Cun J. Marchet, Cuintristorie dal Friûl fin tal dì di vuê, Reane 1977; 
Friuli un popolo in pericolo, “Friuli d'oggi” 5-6, 1978; 
Il Friuli: un popolo in pericolo, “Tiroler Almanach”, Innsbruck 1978; 
La Bibie, Udin, I (1988), II (1990), III (1991), IV(1992), V (1993), VI (1984), VII (1985); 
La nestre storie / La nostra storia / Unsere Geschichte / Our history, Udin 1990; 
Telâr di storie furlane, Çupicje, Codroip, 1992.

Placerean, Checo